65 മണിക്കൂറിനിടെ 24 മീറ്റിങ്ങുകള് വിമാനത്തിലും വിശ്രമമില്ലാതെ കൂടിക്കാഴ്ചകള് പ്രധാനമന്ത്രി പൂര്ത്തിയാക്കിയത് തിരക്കേറിയ യുഎസ് സന്ദര്ശനം കാര്യക്ഷമമായ ഉഭയകക്ഷി, ബഹുരാഷ്ട്ര ചര്ച്ചകള് നടത്താനായെന്ന് നരേന്ദ്ര മോദി ട്വിറ്ററില് ന്യൂഡല്ഹി: പ്രധാനമന്ത്രി നരേന്ദ്ര മോദി പൂര്ത്തിയാക്കിയത് തിരക്കേറിയ യുഎസ് സന്ദര്ശനം. അമേരിക്കയില് ചെലവഴിച്ച 65 മണിക്കൂറിനുള്ളില് 24 മീറ്റിംഗുകള് പൂര്ത്തിയാക്കിയതായാണ് റിപ്പോര്ട്ട്. അമേരിക്കയില് നടന്ന ഇരുപത് കൂടിക്കാഴ്ചകളും വിമാനത്തില് വെച്ചുനടന്ന നാല് നീണ്ട കൂടിക്കാഴ്ചകളും ഉള്പ്പടെ സന്ദര്ശനത്തിലുടനീളം 24 മീറ്റിംഗുകളാണ് പ്രധാനമന്ത്രി തന്റെ അമേരിക്കന് പര്യടനത്തിനിടെ നടത്തിയതെന്ന് കേന്ദ്ര സര്ക്കാര് വൃത്തങ്ങളെ ഉദ്ധരിച്ച് ദേശീയ മാധ്യമങ്ങള് റിപ്പോര്ട്ട് ചെയ്തു. മൂന്ന് ദിവസത്തെ അമേരിക്കന് സന്ദര്ശനത്തില് ലഭ്യമായ സമയം വളരെ ഫലപ്രദമായി ഉപയോഗിക്കുകയും അത് പരമാവധി പ്രയോജനപ്പെടുത്തുകയും ചെയ്തതായി സര്ക്കാര് വൃത്തങ്ങള് പറയുന്നു. എല്ലാ സന്ദര്ശനങ്ങളും സുതാര്യവും ഉല്പാദനക്ഷമവും ആയിരിക്കണമെന്ന മോദിയുടെ നിര്ദേശത്തിന് അനുസൃതമായായിരുന്നു യുഎസ് യാത്രയെന്നും അവര് വ്യക്തമാക്കി. പ്രധാനമന്ത്രി പങ്കെടുത്ത നാല് ചര്ച്ചകള് വിമാനത്തിനുള്ളിലാണ് നടന്നത്. 20 എണ്ണം യുഎസില്വച്ചു നടന്നു. ക്വാഡ്, യുഎന് പൊതുസഭാ സമ്മേളനം എന്നിവയില് പങ്കെടുക്കുന്നതിനായി മോദി ബുധനാഴ്ചയാണ് യുഎസിലേക്ക് പുറപ്പെട്ടത്. അമേരിക്കയിലേക്ക് പോകുമ്ബോള് വിദേശകാര്യ വിദഗ്ദരുമായി മോദി രണ്ട് കൂടിക്കാഴ്ചകള് വിമാനത്തിനുള്ളില്വെച്ച് നടത്തിയിരുന്നു. അമേരിക്കന് മണ്ണില് ഇറങ്ങിയ ഉടന് തന്നെ വാഷിങ്ടണ് ഡിസിയിലെ ഹോട്ടലില് മൂന്ന് കൂടിക്കാഴ്ചകള് നടന്നു. തുടര്ന്ന് സെപ്റ്റംബര് 23ന്, പ്രധാനമന്ത്രി ആഗോള കമ്ബനികളുടെ സിഇഒമാരുമായി അഞ്ച് വ്യത്യസ്ത കൂടിക്കാഴ്ചകള് നടത്തി. അതിനുശേഷം യുഎസ് വൈസ് പ്രസിഡന്റ് കമല ഹാരിസ്, ഓസ്ട്രേലിയന് പ്രധാനമന്ത്രി സ്കോട്ട് മോറിസണ്, ജാപ്പനീസ് പ്രധാനമന്ത്രി യോഷിഹിഡെ സുഗാ എന്നിവരുമായും അദ്ദേഹം കൂടിക്കാഴ്ച നടത്തി. ഈ കൂടിക്കാഴചകള് വിലയിരുത്തുന്നതിനായി പ്രധാനമന്ത്രി നരേന്ദ്ര മോദി തന്റെ ടീമിനൊപ്പം മൂന്ന് ആഭ്യന്തര കൂടിക്കാഴ്ചകളും നടത്തിയിരുന്നു. വെള്ളിയാഴ്ച, ബൈഡനുമായി കൂടിക്കാഴ്ച നടത്തിയതിനു പിന്നാലെ ക്വാഡ് സമ്മേളനത്തിലും പങ്കെടുത്തു. ഇതിനുശേഷം നാല് അഭ്യന്തര ചര്ച്ചകളും ഉണ്ടായിരുന്നു. ശനിയാഴ്ച, ഡല്ഹിയിലേക്കുള്ള മടക്കയാത്രയ്ക്കിടെ വിമാനത്തില്വച്ച് രണ്ടു ചര്ച്ചകളില് കൂടി പങ്കെടുത്തു. ഞായറാഴ്ച, കേന്ദ്ര ആഭ്യന്തര മന്ത്രി അമിത് ഷാ, പ്രതിരോധ മന്ത്രി രാജ്നാഥ് സിങ് എന്നിവരുമായും മോദി കൂടിക്കാഴ്ച നിശ്ചയിച്ചിട്ടുണ്ട്. രാജ്യത്ത് നിന്ന് കടത്തിക്കൊണ്ടുപോയ പുരാവസ്തു ശേഖരം പര്യടനത്തിനിടെ അമേരിക്ക മോദിക്ക് സമ്മാനിച്ചിരുന്നു. വരുംവര്ഷങ്ങളില് ഇന്ത്യയുഎസ് ബന്ധം കൂടുതല് ശക്തമാകുമെന്ന് തനിക്ക് ഉറപ്പുള്ളതായും വളരെ കാര്യക്ഷമമായ ഉഭയകക്ഷി, ബഹുരാഷ്ട്ര ചര്ച്ചകള് നടത്താനായെന്നും അമേരിക്കയില് നിന്നും പുറപ്പെടുന്നതിന് മുന്പായി പ്രധാനമന്ത്രി നരേന്ദ്ര മോദി ട്വിറ്ററില് കുറിച്ചു. Stories you may Like